REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/87-20

04. mart 2020. godine

B e o g r a d

**Z A P I S N I K**

**83. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 03. MARTA 2020. GODINE**

Sednica je počela u 10,30 časova.

 Sednici je predsedavao Petar Petrović, predsednik Odbora.

Sednici su prisustvovali članovi Odbora: Neđo Jovanović, dr Aleksandar Martinović, Žarko Mićin, Jovan Palalić, Biljana Pantić Pilja i Marko Parezanović.

Sednici su prisustvovali i Dragan Veljković, zamenik člana Slaviše Bulatovića, Marijan Rističević, zamenik člana Đorđa Komlenskog i Zoltan Pek, zamenik člana dr Balint Pastora.

 Sednici nisu prisustvovali članovi Odbora: Mihailo Jokić, Nataša Mićić, Miletić Mihajlović, Vjerica Radeta, Dušan Petrović, Sreto Perić i Tatjana Macura, niti njihovi zamenici.

Sednici su prisustvovali i Ivan Jovičić, zamenik predsednika Visokog saveta sudstva, izborni član iz reda sudina i Matija Radojičić, izborni član iz reda sudina.

Predsednik Odbora je konstatovao da su ispunjeni uslovi za rad i punovažno odlučivanje nakon čega je stavio na glasanje, a članovi Odbora su **jednoglasno** utvrdili sledeći

D n e v n i r e d:

1. Razmatranje Predloga odluke o izboru predsednika sudova, koji je podneo Visoki savet sudstva (119-2592/19 od 17. 10. 2019. godine);
2. Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Novom Pazaru i Osnovnom javnom tužilaštvu u Lebanu.

**PRVA TAČKA -** Razmatranje Predloga odluke o izboru predsednika sudova, koji je podneo Visoki savet sudstva (119-2592/19 od 17. 10. 2019. godine).

 **Petar Petrovć** je podsetio prisutne da je na 77. sednici Odbor usvojio zaključak, koji je upućen Visokom savetu sudstva, sa molbom da preispita Predlog odluke o izboru 74 predsednika osnovnih i prekršajnih sudova, uz obrazloženje da članovi Odbora raspolažu informacijama, koje neke od predloženih kandidata čine nedostojnim za obavljanje ove funkcije. Visoki savet sudstva je postupio po zahtevu Odbora i dostavio pismo iz obaveštenje Narodnoj skupštini i Odboru za pravosuđe, državnu upravu i lokalnu samoupravu o povlačenju predloga za kandidata za izbor na funkciju predsednika suda i to: za predsednika Osnovnog suda u Rumi; predsednika Osnovnog suda u Senti predsednika Osnovnog suda u Sremskoj Mitrovici i predsednika Prekršajnog suda u Raški, jer je ovaj kandidatkinja, u međuvremenu ispunio uslov za prestanak funkcije zbog navršenja radnog veka.

 Predsednik je istakao da je na sednici Visokog saveta sudstva bilo predloga da se povuku i predlozi za predsednika Osnovnog suda u Šapcu i za predsednika Prekršajnog suda u Kraljvu, ali da za taj predlog nije glasala potrebna većina članova Visokog saveta sudstva. S tim u vezi, osporio je izbor navednih kandidata, nakon čega je otvorio raspravu u vezi sa ovom tačkom dnevnog reda, u kojoj su učestvovali dr Aleksandar Martinović i Neđo Jovanović.

**Dr Aleksandar Martinović** je istakao da sve što je prethodilo današnjoj sednici Odbora za pravosuđe, državnu upravu i lokalnu samoupravu, u vezi sa predlogom kandidata za izbor na funkciju predsednika suda, dobar primer saradnje ovog odbora i Visokog saveta sudstva i mogućnosti da se dođe do kompromisa, na čemu se zahvalio Visokom savetu sudstva.

Pozvao je članove Odbora da razmotre predlog predsednika Odbora da bude osporen kandidat za predsednika Prekršajnog suda u Kraljevu.

**Neđo Jovanović** je izneo stav da je za Republiku Srbiju veoma korisno što je Visoki savet sudstva pronašao zakonsku mogućnost da iz svog predloga za izbor na funkciju predsednika 74 osnovna i prekršajna suda, povuče četiri predloga, te da se na taj način prevaziđe situacija u kojoj bi Srbija u dugačkom vremenskom periodu ostala bez predsednika velikog broja sudova, naročito kada se ima u vidu da je najveći broj predloženih kandidata ostvarilo odlične rezultate u regularnom postupku njihovog predlaganja.

Ukazao je na potrebu da se preispita i metodologija i pravilnik o vrednovanju rada sudija kako bi bilo moguće, u izvesnojkorigovala činjenica da Visoki savet sudstva ne koristi istražna načela kako bi došao do činjenica i saznanja o radu svakog sudije, a normativno unapređenje pravilnika bi trebalo da omogući uvođenje kriterijuma koje do sada nije sadržao.

**Petar Petrović** je pre zaključenja rasprave u vezi sa ovom tačkom dnevnog reda povukao svoje osporavanje kandidata za izbor na funkciju predsednika Prekršajnog suda u Kraljevu, nakon čega je stavio na glasanje sledeće predloge:

Da Odbor za pravosuđe, državnu upravu i lokalnu samoupravu konstatuje da je Visoki savet sudstva podneo Predlog odluke o izboru predsednika sudova, kao ovlašćeni predlagač, u skladu sa članom 71. stav 1. Zakona o sudijama i člana 201. Poslovnika Narodne skupštine Republike Srbije.

 Članovi i zamenici članova Odbora su **jednoglasno** usvojili ovaj predlog.

 Da Odbor konstatuje da je Visoki savet sudstva dopisom 03 Broj 119-2592/19-3 od 27. februara 2020. godine, saglasno članu 193. Poslovnika Narodne skupštine, u Predlogu odluke o izboru predsednika sudova (broj 119-2592/19, od 17. oktobra 2019. godine), povukao sledeće predloge: pod tačkom 32. za predsednika Osnovnog suda u Rumi; pod tačkom 33. za predsednika Osnovnog suda u Senti; pod tačkom 35. za predsednika Osnovnog suda u Sremskoj Mitrovici i pod tačkom 65. za predsednika Prekršajnog suda u Raški.

Članovi i zamenici članova Odbora su **jednoglasno** usvojili ovaj predlog.

 Predsednik Odbora Petar Petrović je, na osnovu člana 201. stav 3. Poslovnika Narodne skupštine, osporio predlog za izbor kandidata pod tačkom 42. za predsednika Osnovnog suda u Šapcu.

Da Odbor odluči da predloži Narodnoj skupštini da prihvati Predlog odluke o izboru za predsednika Osnovnog suda u Aleksincu, Osnovnog suda u Aranđelovcu, Osnovnog suda u Bačkoj Palanci, Osnovnog suda u Bečeju, Osnovnog suda u Boru, Osnovnog suda u Brusu, Osnovnog suda u Velikoj Plani, Osnovnog suda u Velikom Gradištu, Osnovnog suda u Vršcu, Osnovnog suda u Gornjem Milanovcu, Osnovnog suda u Despotovcu, Osnovnog suda u Zaječaru, Osnovnog suda u Ivanjici, Osnovnog suda u Kikindi, Osnovnog suda u Knjaževcu, Osnovnog suda u Kraljevu, Osnovnog suda u Kuršumliji, Osnovnog suda u Lazarevcu, Osnovnog suda u Leskovcu, Osnovnog suda u Loznici, Osnovnog suda u Mionici, Osnovnog suda u Negotinu, Osnovnog suda u Obrenovcu, Osnovnog suda u Paraćinu, Osnovnog suda u Petrovcu na Mlavi, Osnovnog suda u Pirotu, Osnovnog suda u Požarevcu, Osnovnog suda u Požegi, Osnovnog suda u Priboju, Osnovnog suda u Prijepolju, Osnovnog suda u Raški, Osnovnog suda u Smederevu, Osnovnog suda u Staroj Pazovi, Osnovnog suda u Subotici, Osnovnog suda u Trsteniku, Osnovnog suda u Ubu, Osnovnog suda u Užicu, Osnovnog suda u Čačku, Prekršajnog suda u Aranđelovcu, Prekršajnog suda u Bačkoj Palanci, Prekršajnog suda u Bečeju, Prekršajnog suda u Valjevu, Prekršajnog suda u Vranju, Prekršajnog suda u Vršcu, Prekršajnog suda u Gornjem Milanovcu, Prekršajnog suda u Zaječaru, Prekršajnog suda u Zrenjaninu, Prekršajnog suda u Kikindi, Prekršajnog suda u Kraljevu, Prekršajnog suda u Lazarevcu, Prekršajnog suda u Leskovcu, Prekršajnog suda u Mladenovcu, Prekršajnog suda u Novom Pazaru, Prekršajnog suda u Paraćinu, Prekršajnog suda u Pirotu, Prekršajnog suda u Požarevcu, Prekršajnog suda u Požegi, Prekršajnog suda u Preševu, Prekršajnog suda u Prijepolju, Prekršajnog suda u Prokuplju, Prekršajnog suda u Rumi, Prekršajnog suda u Senti, Prekršajnog suda u Sjenici, Prekršajnog suda u Smederevu, Prekršajnog suda u Somboru, Prekršajnog suda u Sremskoj Mitrovici, Prekršajnog suda u Subotici, Prekršajnog suda u Užicu i Prekršajnog suda u Šapcu.

 Članovi i zamenici članova Odbora su **jednoglasno** usvojili ovaj predlog.

 Da za izvestioca Odbora na sednici Narodne skupštine bude određen Petar Petrović, predsednik Odbora.

 Članovi i zamenici članova Odbora su **jednoglasno** prihvatili ovaj predlog.

**DRUGA TAČKA** - Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Novom Pazaru i Osnovnom javnom tužilaštvu u Lebanu.

**Petar Petrović** je obavestio prisutne da je Državno veće tužilaca dostavilo Narodnoj skupštini odluke kojima je utvrđeno da su se ispunili uslovi da Nerminu Koškovcu, javnom tužiocu u Osnovnom javnom tužilaštvu u Novom Pazaru i Stanislavu Stankoviću, javnom tužiocu u Osnovnom javnom tužilaštvu u Lebanu, na osnovu člana 89. Zakona o javnom tužilaštvu, prestane funkcija javnog tužioca po sili zakona zbog navršenja radnog veka i utvrdio Predlog odluke o prestanku funkcije javnog tužioca u Osnovnom javnom tužilaštvu u Novom Pazaru i prestanku funkcije javnog tužioca u Osnovnom javnom tužilaštvu u Lebanu.

 Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio na glasanje predlog:

 -Da Odbor utvrdi Predlog odluke o prestanku funkcije javnog tužioca u Osnovnom javnom tužilaštvu u Novom Pazaru i prestanku funkcije javnog tužioca u Osnovnom javnom tužilaštvu u Lebanu.

Članovi i zamenici članova Odbora su **jednoglasno** prihvatili ovaj predlog.

-Da za predstavnika Odbora na sednici Narodne skupštine bude određen Petar Petrović, predsednik Odbora.

Članovi i zamenici članova Odbora su **jednoglasno** prihvatili ovaj predlog.

Sednica je završena u 11,00 časova.

SEKRETAR PREDSEDNIK

Sanja Pecelj Petar Petrović